CELEX: 32010D0811(02)
Language: et
Date: 2010-08-10 00:00:00
Title: Komisjoni otsus, 10. august 2010 , asjade Interneti eksperdirühma loomise kohta

11.8.2010   
            
            
               ET
            
            
               Euroopa Liidu Teataja
            
            
               C 217/10
            
         KOMISJONI OTSUS,
   10. august 2010,
   asjade Interneti eksperdirühma loomise kohta
   2010/C 217/08
   EUROOPA KOMISJON,
   võttes arvesse Euroopa Liidu toimimise lepingut,
   ning arvestades järgmist:
   
               (1)
            
            
               Komisjoni teatise „Asjade Internet – Euroopa tegevuskava” (edaspidi „teatis”) kohaselt on oluline luua Euroopa tasandil paljusid sidusrühmi kaasav mehhanism, mille raames oleks komisjonil võimalik teatises loetletud meetmete rakendamist suunava üleeuroopalise strateegia koostamisel nõu küsida.
            
         
               (2)
            
            
               Seepärast on vaja moodustada asjade Interneti vallas eksperdirühm ning määrata kindlaks selle ülesanded ja struktuur.
            
         
               (3)
            
            
               Eksperdirühm peaks hõlbustama dialoogi sidusrühmade vahel.
            
         
               (4)
            
            
               Eksperdirühma liikmeteks peaksid olema õiguse, majanduse ja tehnoloogia vallas pädevad organisatsioonid, sest need valdkonnad on asjade Internetiga tihedalt seotud. Sellisteks organisatsioonideks on ameti- ja kutseliidud, Euroopa standardiorganisatsioonid, rahvusvahelised partnerid, tarbijaühendused ja kodanikuühiskonna organisatsioonid, ning teadusasutused ja akadeemilised õppeasutused, lisaks võivad eksperdirühma tegevuses osaleda ELi liikmesriikide ja institutsioonide, nagu Regioonide Komitee või Euroopa Majandus- ja Sotsiaalkomitee vaatlejad.
            
         
               (5)
            
            
               Ilma et see piiraks komisjoni otsuse 2001/844/EÜ, ESTÜ, Euratom (1) lisas esitatud komisjoni turvaeeskirjade kohaldamist, tuleks eksperdirühma liikmete jaoks ette näha teabe avaldamise eeskirjad.
            
         
               (6)
            
            
               Töörühma liikmete esindajate isikuandmeid tuleks töödelda vastavalt Euroopa Parlamendi ja nõukogu 18. detsembri 2000. aasta määrusele (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta (2).
            
         
               (7)
            
            
               Otstarbekas on määrata ajavahemik, mille jooksul käesolevat otsust kohaldatakse. Komisjon kaalub sobival ajal, kas seda ajavahemikku oleks soovitatav pikendada,
            
         ON VASTU VÕTNUD KÄESOLEVA OTSUSE:
   Artikkel 1
   Sisu
   Käesoleva otsusega, mis jõustub selle avaldamisel Euroopa Liidu Teatajas, moodustatakse asjade Interneti eksperdirühm (edaspidi „eksperdirühm”).
   Artikkel 2
   Ülesanded
   Eksperdirühma ülesanded on järgmised:
   
               a)
            
            
               nõustada komisjoni, kuidas tulla kõige paremini toime keeruliste Euroopa tasandi tehniliste, õiguslike ja korralduslike ülesannetega;
            
         
               b)
            
            
               korraldada sidusrühmade vahel kogemuste ja parimate tavade vahetust ning innustada suulist ja kirjalikku mõttevahetust, sealhulgas vajaduse korral rahvusvaheliste osalejate osavõtul;
            
         
               c)
            
            
               aidata kujundada Euroopa digitaalarengu tegevuskava raames välja ühist visiooni asjade Interneti arengu ja kasutuselevõtu kohta, pidades silmas, et digitaalarengu tegevuskava on Euroopa 2020. aasta strateegia suurprojekte.
            
         Artikkel 3
   Konsulteerimine
   1.   Komisjon võib küsida eksperdirühmalt nõu igas küsimuses, mida ta peab asjade Interneti arengu seisukohalt oluliseks, samuti oodatakse eksperdirühma liikmetelt endilt uute aruteluteemade kohta ettepanekute tegemist.
   Artikkel 4
   Liikmesus ja liikmeks saamine
   1.   Eksperdirühma kuulub kuni 45 liiget.
   2.   Eksperdirühma liikmeteks on õiguse, majanduse ja tehnoloogia vallas pädevad organisatsioonid, sest need valdkonnad on asjade Internetiga tihedalt seotud.
   3.   Komisjon valib osalevad organisatsioonid, kes nimetavad oma esindaja ja asendusesindaja.
   4.   Eksperdirühma liikmed on tegevad nende asendamiseni või liikmesaja lõpuni.
   5.   Liikmed, kes ei suuda enam eksperdirühma aruteludele tõhusalt kaasa aidata, kes astuvad tagasi või kes ei täida käesoleva artikli lõikes 3 või Euroopa Liidu toimimise lepingu artiklis 339 sätestatud tingimusi, võidakse ülejäänud liikmesajaks asendada.
   6.   Organisatsioonide nimed avaldatakse eksperdirühmade registris.
   7.   Liikmete esindajate nimede kogumisel, töötlemisel ja avaldamisel lähtutakse määrusest (EÜ) nr 45/2001.
   Artikkel 5
   Töökorraldus
   1.   Eksperdirühma juhib komisjoni esindaja.
   2.   Kokkuleppel komisjoniga võib luua allrühmi, kes tegelevad eksperdirühma kehtestatavatel tingimustel eriküsimuste lahendamisega. Allrühmad saadetakse kohe pärast ülesande täitmist laiali.
   3.   Komisjoni esindaja võib kutsuda eksperdirühma töös ajutiselt osalema väliseksperte, kes on pädevad eksperdirühma või allrühma konkreetses päevakorraküsimuses. Lisaks võib komisjoni esindaja anda üksikisikutele ja organisatsioonidele vaatleja staatuse.
   4.   Eksperdirühma liikmed ja nende esindajad ning ka kutsutud väliseksperdid ja vaatlejad järgivad aluslepingutes ja nende rakenduseeskirjades sätestatud ametisaladuse hoidmise kohustust ning komisjoni otsuse 2001/844/EÜ, ESTÜ, Euratom lisas ELi salastatud teabe kaitseks sätestatud turvaeeskirju. Juhul kui nad kõnealuseid eeskirju ei järgi, võib komisjon võtta kõik asjakohased meetmed.
   5.   Komisjon tagab eksperdirühmale sekretariaaditeenused. Komisjoni ametnikud, kes tunnevad eksperdirühma tegevuse vastu huvi, võivad osaleda eksperdirühma või selle allrühmade koosolekutel.
   6.   Eksperdirühm võtab eksperdirühmade standardtöökorra alusel vastu oma töökorra.
   7.   Komisjon avaldab eksperdirühma tegevuse kohta asjakohast teavet kas registri kaudu või registrist asjakohasele veebisaidile viitava lingi kaudu.
   Artikkel 6
   Koosolekutega seotud kulud
   1.   Eksperdirühma tegevuses osalejatele ei maksta osutatud teenuste eest tasu.
   2.   Sõidu- ja elamiskulud, mis osalejatel rühma tegevuses osalemiseks tuleb kanda, hüvitab komisjon kehtivate sise-eeskirjade kohaselt.
   3.   Kulud hüvitatakse komisjoni pädeva talituse poolt eksperdirühmale eraldatud aastaeelarve piires.
   Artikkel 7
   Kohaldamine
   Käesolevat otsust kohaldatakse kuni 31. detsembrini 2012.
   Artikkel 8
   Käesolev otsus jõustub järgmisel päeval pärast selle avaldamist Euroopa Liidu Teatajas.
   
      Brüssel, 10. august 2010
      
         
            Komisjoni nimel
         
         
            president
         
         José Manuel BARROSO
      
   
   
      (1)  EÜT L 317, 3.12.2001, lk 1.
   
      (2)  EÜT L 8, 12.1.2001, lk 1.